Dublin (irsk: "Baile Átha Cliath") har været Irlands hovedstad siden 1922 og er landets største by. Dublin ligger på Irlands østkyst ved mundingen af floden Liffey og er beliggende gennemsnitlig 20 meter over havoverfladen.
Byen blev grundlagt som et vikingebosted og har været den vigtigste by i Irland siden middelalderen. I dag er den det økonomiske, administrative og kulturelle centrum for øen med et indbyggertal på lidt over 500.000 inden for bygrænsen, mens den med forstæder og satellitbyer har næsten 1,7 millioner indbyggere.
Floden Liffey deler Dublin i Northside, hvor arbejderklassen traditionelt har været bosat, og i den mere velhavende Southside. ("Læs mere..")
